น้าเด็ก 7 ขวบเล่า คนวิ่งมาบอก หลานกำลังจะตาย ไปดูเจอฝูงหมาขย้ำคาแอ่งน้ำ
เด็ก 7 ขวบ เจอสุนัขขย้ำสาหัส ยังอยู่ไอซียู ระดมทีมแพทย์ผ่าตัดช่วย ด้านน้าสาวเล่า คนวิ่งมาบอก หลานกำลังจะตาย ตามไปดูเจอฝูงหมาขย้ำคาแอ่งน้ำ แม่บอกก่อนถึง รพ.วชิระภูเก็ต อาการไม่ดี ต้องแวะที่ถลาง 2 ชม. ,จากกรณี  ด.ช.ยืนยง ชัยราบ หรือ น้องดีแมกซ์ อายุ 7 ปี 8 เดือน ถูกฝูงสุนัขจรจัดกัด ขณะไปหาสัตว์น้ำบริเวณแพปลา บ้านท่านุ่น ใกล้สะพานสารสิน ต.โคกกลอย อ.ตะกั่วทุ่ง จ.พังงา จนได้รับบาดเจ็บสาหัส เป็นแผลฉกรรจ์ทั่วตัว ถูกนำส่งโรงพยาบาลตะกั่วทุ่ง ก่อนส่งต่อไปรักษา ยัง รพ.วชิระภูเก็ต ตามที่เสนอข่าวไปแล้วนั้น,อ่านข่าว,- ,ร้องไห้จ้า 7 ขวบ ถูกสุนัขจรจัดรุมกัดจมเขี้ยว เป็นแผลฉกรรจ์ทั่วร่าง,ความคืบหน้าล่าสุด เมื่อเวลาประมาณ 19.00 น. ที่ห้องไอซียูศัลยกรรม โรงพยาบาลวชิระภูเก็ต พญ.ณัฐวรรณ เทพณรงค์ กุมารแพทย์ โรงพยาบาลวชิระภูเก็ต ซึ่งเป็นผู้ทำการรักษาได้พานาง ลำแพน แต้มสี อายุ 43 ปี มารดาของ น้องดีแม็กซ์ รวมถึงญาติๆ เข้าเยี่ยมอาการภายในห้อง ไอซียูศัลยกรรม เพื่อดูอาการ เป็นเวลาสั้นๆ ประมาณ 5 นาที ก่อนให้ทั้งหมดออกจากห้องมาคอยอยู่ที่บริเวณด้านหน้า ก่อนที่คณะแพทย์จะนำตัวน้องยืนยงเข้าทำการผ่าตัด,พญ.ณัฐวรรณ เปิดเผยว่า หลังจากรับตัวผู้ป่วยมา นายแพทย์วีระศักดิ์ หล่อทองคำ รองผู้อำนวยการฝ่ายการแพทย์ด้านการบริหาร รักษาราชการแทน ผอ.รพ.วชิระภูเก็ต ได้สั่งการให้ทีมแพทย์ 3 ทีม คือทีมแพทย์กุมารแพทย์ ทีมแพทย์ศัลยกรรมทั่วไป ศัลยกรรมตกแต่ง ทำการผ่าตัดรักษา โดยจะเริ่มทำการผ่าตัดในช่วงค่ำวันนี้,ในส่วนของผู้ป่วยนั้น ขณะนี้ตัวน้องรู้สึกตัวดี ความดันอยู่ในเกณฑ์ปกติ ให้ตัวยากระตุ้นหัวใจ และมีปัสสาวะออกดี ส่วนสภาพบาดแผล มีบาดแผลที่ศีรษะ คอ ลำตัว แขนขาสองข้าง เป็นลักษณะบาดแผลฉีกขาดถึงชั้นไขมันใต้ผิวหนัง การรักษาเบื้องต้น ได้มีการทำความสะอาดบาดแผลแค่ภายนอก หลังจากนี้จะทำความสะอาดบาดแผลเพิ่มเติม และตกแต่งบาดแผลโดยศัลยแพทย์ทั่วไป และศัลยแพทย์ตกแต่ง โดยจะเข้าห้องผ่าตัดเพื่อประเมินบาดแผลในเชิงลึกอีกครั้งหนึ่ง ซึ่งเจ้าหน้าที่จะต้องเฝ้าระวังดูอาการอย่างใกล้ชิด พร้อมกับจะต้องประเมินบาดแผลเรื่องการติดเชื้อ รวมถึงเรื่องความดันโลหิต,ส่วนสภาพจิตใจนั้น เท่าที่ประเมินพบว่ารู้สึกตัวดี แต่ว่ายังรู้สึกหวาดกลัว และปวดบาดแผลอยู่ จิตใจจะต้องได้รับการฟื้นฟู ซึ่งจะต้องให้แพทย์จิตเวช มาช่วยประเมินสภาพอารมณ์และความรู้สึกอีกครั้ง แต่เบื้องต้น ในคืนนี้คาดว่าจะต้องประเมินเรื่องบาดแผล และสัญญาณชีพฉุกเฉินไปก่อน และต้องอยู่ในห้องไอซียูเพื่อติดตามอาการอย่างใกล้ชิด,ด้าน นางปรีดา ไมหมาด 39 น้าของ ด.ช.ยืนยง เล่าว่า ขณะที่ตนเองกำลังแต่งตัวจะไปทำงาน น้องชายของคนเจ็บ วิ่งมาพร้อมด้วยน้องสาวอีกคนหนึ่ง โดยมาบอกว่า ช่วยดีแมกซ์ด้วย น้องดีแมกซ์กำลังจะตาย ถูกหมากัด ตนเองรู้สึกตกใจ จึงถามว่าอยู่ที่ไหน ทั้งสองจึงรีบพาไปยังที่เกิดเหตุ ตอนที่ไปเจอ น้องนอนอยู่ในแอ่งน้ำ กำลังใช้มือปัดสุนัข ซึ่งขณะนั้นมีสุนัขหนึ่งตัวกำลังกัดอยู่ที่ขา และอีกสองสามตัวกำลังวนเวียนอยู่โดยรอบ ซึ่งสุนัขกลุ่มดังกล่าว มีลักษณะคล้ายสุนัขพันธุ์บางแก้ว โดยตนและเด็กได้พกไม้คนละหนึ่งอัน เพื่อป้องกันตัว เมื่อไปถึงก็ใช้ไม้แกว่งไปมา ทำให้สุนัขล่าถอย ก่อนจะเข้าไปช่วยน้องดีแมกซ์ออกมาได้,ด้านนางลำแพน แม่ของน้องดีแม็กซ์ เปิดเผยว่า สุนัขทั้ง 4 ตัวนั้น เคยเห็นมาเป็นประจำ โดยจะเข้ามาขโมยกินไก่ที่บ้าน ซึ่งตนเองเคยไปแจ้งผู้ใหญ่บ้านให้ดำเนินการ ล่าสุดได้เคยพุ่งเข้าตะครุบหลานๆ ซึ่งนั่งอยู่ที่ชายทะเลหลังบ้าน แต่เคราะห์ดีช่วยได้ทัน,ซึ่งวันนี้ตนออกไปทำงาน ให้หลานๆอยู่ที่บ้าน 5 คน เมื่อทราบข่าวก็ไม่คิดว่าเหตุการณ์จะเลวร้ายขนาดนี้ เพราะเพียงแค่สุนัขกัด จะทำให้อาการหนัก หลังจากที่เข้ารับการรักษาที่โรงพยาบาลตะกั่วทุ่ง และนำส่งมายังโรงพยาบาลวชิระภูเก็ต อาการไม่สู้ดี ต้องแวะที่โรงพยาบาลถลาง เป็นเวลา 2 ชั่วโมง ก่อนจะส่งมาที่โรงพยาบาลวชิระ ภูเก็ต,อย่างไรก็ตาม ขณะนี้ได้เดินทางไปแจ้งความลงบันทึกประจำวันไว้ที่ สภ.โคกกลอย อ.ตะกั่วทุ่ง จ.พังงา แล้ว ทั้งนี้ รู้สึกน้อยใจ ที่มีกฎหมายคุ้มครองสุนัข แต่ไม่คุ้มครองคน ซึ่งลูกชายของตนเป็นนักกีฬาดีเด่นของโรงเรียนบ้านท่านุ่น มาเกิดเหตุการณ์แบบนี้ ตนก็ไม่รู้ว่าจะพูดอย่างไรอยากให้ผู้ที่เกี่ยวข้องช่วยดูแลลูกของตนด้วย.
เด็ก 7 ขวบ เจอสุนัขขย้ำสาหัส อยู่ไอซียู ระดมทีมแพทย์ผ่าตัดช่วย ด้านน้าสาวเล่า คนวิ่งมาบอก หลานกำลังจะตาย ตามไปดูเจอฝูงหมาขย้ำคาแอ่งน้ำ แม่บอกก่อนถึง รพ.วชิระภูเก็ต อาการไม่ดี ต้องแวะที่ถลาง
สุนัขรุมขย้ำเด็ก,สุนัขกัดเด็ก,พังงา,น้องดีแมกซ์,ผ่าตัด,ข่าวทั่วไป